CELEX: 32017D0290
Language: hu
Date: 2017-02-17 00:00:00
Title: A Tanács (EU) 2017/290 végrehajtási határozata (2017. február 17.) a 2009/935/IB határozatnak az Europol részéről megkötendő megállapodások által érintett harmadik államok és szervezetek jegyzékének tekintetében történő módosításáról

18.2.2017   
            
            
               HU
            
            
               Az Európai Unió Hivatalos Lapja
            
            
               L 42/17
            
         A TANÁCS (EU) 2017/290 VÉGREHAJTÁSI HATÁROZATA
   (2017. február 17.)
   a 2009/935/IB határozatnak az Europol részéről megkötendő megállapodások által érintett harmadik államok és szervezetek jegyzékének tekintetében történő módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az Európai Rendőrségi Hivatal (Europol) létrehozásáról szóló, 2009. április 6-i 2009/371/IB tanácsi határozatra (1) és különösen annak 26. cikke (1) bekezdésének a) pontjára,
   tekintettel az Europolnak a partnerekkel fennálló kapcsolataira, többek közt a személyes adatok és minősített adatok cseréjére vonatkozó végrehajtási szabályok elfogadásáról szóló, 2009. november 30-i 2009/934/IB tanácsi határozatra (2) és különösen annak 5. és 6. cikkére,
   tekintettel az Európai Parlament véleményére (3),
   mivel:
   
               (1)
            
            
               A Tanács 2009. november 30-án elfogadta a 2009/935/IB határozatot (4).
            
         
               (2)
            
            
               A 2009/371/IB határozat 26. cikke (1) bekezdésének a) pontja a Tanácsot végrehajtási jogkörrel ruházza fel azon harmadik államok és szervezetek jegyzékének összeállítására, amelyekkel az Europol megállapodást köt. A 2009/371/IB és a 2009/935/IB határozat alapján az említett jegyzék a 2009/935/IB határozat mellékletében szerepel.
            
         
               (3)
            
            
               Az Europol igazgatótanácsának feladata a jegyzék szükség szerinti felülvizsgálata és annak eldöntése, hogy javaslatot terjeszt-e a Tanács elé annak módosítására.
            
         
               (4)
            
            
               Az (EU) 2016/794 európai parlamenti és tanácsi rendeletet (5) (a továbbiakban: Europol-rendelet) 2017. május 1-jétől kell alkalmazni. Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv értelmében az Europol-rendelet Dániára nézve nem kötelező és nem alkalmazandó. Ezért 2017. május 1-jétől Dánia az Europol tekintetében harmadik országnak minősül.
            
         
               (5)
            
            
               mivel valamennyi fél fontosnak tartja a két vagy több tagállamot érintő súlyos bűncselekmények és a terrorizmus, valamint az uniós politikák alkalmazási körébe tartozó közös érdekeket sértő bűnözési formák megelőzését és az azok elleni küzdelmet, biztosítani kell az Europol és Dánia közötti együttműködést a kulcsfontosságú kérdések tekintetében az Unió biztonsági fenyegetésekkel szembeni ellenálló képességének fokozása érdekében.
            
         
               (6)
            
            
               Az Europol-rendelet 25. cikke (1) bekezdésének c) pontjával összhangban az Europol a 2017. május 1-je előtt a 2009/371/IB határozat 23. cikkével összhangban az Europol és a harmadik országok között létrejött, a személyes adatok cseréjét lehetővé tévő együttműködési megállapodások alapján személyes adatokat továbbíthat harmadik országoknak, amennyiben az feladatainak ellátásához szükséges.
            
         
               (7)
            
            
               Az Europol igazgatótanácsa 2016. december 20-án úgy határozott, hogy javasolja a Tanácsnak Dánia felvételét a jegyzékbe, felvázolva az együttműködési megállapodás Dániával való megkötésének operatív szükségességét.
            
         
               (8)
            
            
               Annak érdekében, hogy elkerülhető legyen a működési kiesés 2017. május 1-jétől, amikortól kezdve Dánia nem vesz részt az Europolban tagállamként, rendkívül fontos, hogy az Europol haladéktalanul megkezdje az arra irányuló eljárást, hogy Dániával mint harmadik országgal együttműködési megállapodást kössön.
            
         
               (9)
            
            
               Dániára nézve a 2009/371/IB határozat kötelező, ezért részt vesz ennek a 2009/371/IB határozatot végrehajtó határozatnak az elfogadásában és alkalmazásában.
            
         
               (10)
            
            
               Az Egyesült Királyságra és Írországra nézve a 2009/371/IB határozat kötelező, ezért részt vesznek ennek a 2009/371/IB határozatot végrehajtó határozatnak az elfogadásában és alkalmazásában.
            
         
               (11)
            
            
               A 2009/935/IB határozatot ezért ennek megfelelően módosítani kell,
            
         ELFOGADTA EZT A HATÁROZATOT:
   1. cikk
   A 2009/935/IB határozat mellékletének 1. pontja a következő bejegyzéssel egészül ki:
   
               „—
            
            
               Dánia”.
            
         2. cikk
   Ez a határozat az elfogadásának napján lép hatályba.
   Ezt a határozatot az Európai Unió Hivatalos Lapjában ki kell hirdetni.
   
      Kelt Brüsszelben, 2017. február 17 -én.
      
         
            a Tanács részéről
         
         
            az elnök
         
         E. BARTOLO
      
   
   
      (1)  HL L 121., 2009.5.15., 37. o.
   
   
      (2)  HL L 325., 2009.12.11., 6. o.
   
   
      (3)  2017. február 14-i vélemény (a Hivatalos Lapban még nem tették közzé).
   
      (4)  A Tanács 2009/935/IB határozata (2009. november 30.) az Europol részéről megkötendő megállapodások által érintett harmadik államok és szervezetek jegyzékének megállapításáról (HL L 325., 2009.12.11., 12. o.).
   
      (5)  Az Európai Parlament és a Tanács (EU) 2016/794 rendelete (2016. május 11.) a Bűnüldözési Együttműködés Európai Uniós Ügynökségéről (Europol), valamint a 2009/371/IB, a 2009/934/IB, a 2009/935/IB, a 2009/936/IB és a 2009/968/IB tanácsi határozat felváltásáról és hatályon kívül helyezéséről (HL L 135., 2016.5.24., 53. o.).